இதேபோல், நாகனூர் ஊராட்சி காளிக்கவுண்டன் குளத்தை ரூ.24 லட்சம் மதிப்பிலும், நல்லகுமாரப் பிள்ளை சிறுபாசன குளத்தை ரூ.21.70 லட்சம் மதிப்பிலும் சீரமைக்கப்பட்டுள்ளன. இவ்வாறு அமைக்கப்பட்டுள்ள இந்தக் குளங்களில் மழைநீர் தேங்கியுள்ளதால் கால்நடைகளுக்கு குடிநீராகவும் சிறுபாசனத்துக்காகவும் பயன்படுகின்றன. மேலும், இக்குளங்களின் மூலம் நிலத்தடி நீர் செறிவூட்டப்பட்டதால் அருகில் உள்ள வேளாண்மைப் பாசனக் கிணறுகளில் நீர் நிரம்பியிருக்கின்றன. மேலும், கல்லடை ஊராட்சி கீழ வெளியூர் வழியாகப் பெரிய அளவிலான குடிநீர் குழாய் ஒன்று செல்கிறது. அக்குழாயில் பொருத்தப்பட்டுள்ள காற்றுப்போக்கி வழியாக நாள் ஒன்றுக்கு 2 லட்சம் லிட்டர் தண்ணீர் வீணாகக் கழிவுநீர் ஓடையில் சென்றுகொண்டு இருந்தது. இத்தண்ணீரைப் பயன்படுத்தும் வகையில் ரூ.10 லட்சம் மதிப்பில் அருகில் உள்ள ஊராட்சிக்குச் சொந்தமான பயனற்ற கிணற்றை இரண்டரை லட்சம் லிட்டர் கொள்ளளவு கொண்ட நீர் சேகரிப்புத் தொட்டியாக மாற்றி அமைத்துக் காற்றுப் போக்கி நீரைச் சேகரித்து சேமிப்புத் தொட்டியின்மேல் கூரை அமைத்து மின்மோட்டார் மூலம் கீழ வெளியூர், காமராஜ் நகர், மதுரா நகர் பகுதியில் உள்ள சுமார் 2,800 பொதுமக்களுக்கு நாள்தோறும் குடிநீர் வழங்கப்பட்டு வருகிறது. வீணாகிப்போன நீரையும் பயன்படுத்தும் வகையில் இப்பணி சிறப்பாக நடைபெற்று வருகிறது" என்றார்.